নিরাপদ সড়ক আন্দোলনের দাবিতে রাস্তায় অবস্থান নেয়া শিক্ষার্থীদের ওপর কোনো ধরনের বলপ্রয়োগ না করার নির্দেশ দিয়েছেন প্রধানমন্ত্রী শেখ হাসিনা। গতকাল ধানমন্ডিতে আওয়ামী লীগ সভাপতির রাজনৈতিক কার্যালয়ে ডাকা এক সংবাদ সম্মেলনে এই তথ্য জানান দলের সাধারণ সম্পাদক ওবায়দুল কাদের। তিনি বলেন, প্রধানমন্ত্রীর এ নির্দেশ অক্ষরে অক্ষরে পালন করছে পুলিশসহ সংশ্লিষ্টরা। তবে আন্দোলনে রাজনৈতিক অনুপ্রবেশ ঘটেছে বলে দাবি করেন তিনি। বলেন, আন্দোলনরত শিক্ষার্থীদের ঢাল হিসাবে ব্যবহার করে একদল দুর্বৃত্ত। আওয়ামী লীগের কার্যালয়ে হামলা চালিয়েছে। ওবায়দুল কাদের বলেন, দেশকে অস্থিতিশীল করতে ঘোলা পানিতে মাছ শিকারের চেষ্টা করছে বিএনপি।